Som din bistandsadvokat fremstiller vi erstatningskrav på vegne af dig, vores klient.
Denne form for erstatning kaldes voldsoffererstatning og dækker bl.a.:
Svie og smerte – volden har, helt simpelt, påført dig smerte. Denne smerte kan du modtage erstatning for, indtil méngraden er fastsat. I 2022 kan du få 215 kroner pr. dag, du har været sygemeldt, og op til i alt 83.000 kroner. Det skal kunne dokumenteres, så du skal jævnligt gå til læge for at kunne vise, at du er sygemeldt.
Tabt arbejdsfortjeneste – hvis du har været væk fra arbejdet i f.eks. 3 måneder og har mistet tilsvarende løn, kan du få det dækket.
Varigt mén – hvis volden har påført dig varige mén, som f.eks. en mistet finger, kan du få erstatning. Erstatningssummen bestemmes af méngraden. Varigt mén kan også være varig psykisk skade.
Tabt erhvervsevne – varig nedsættelse af erhvervsevne, som man kunne have tjent på i flere år fremadrettet.
Tort godtgørelse – hvis forbrydelse har haft meget grov karakter, f.eks. i form af kidnapning, voldtægt, alvorlig vold med våben, eller forsøg på manddrab, kan du få erstatning for den krænkelse, du har lidt ved forbrydelsen.
Tingsskade – hvis et voldeligt overfald har medført f.eks. en skade på en iPhone eller dyr skjorte, kan du få erstattet tingens værdi.
Behandlingsudgifter som følge af overfaldet - f.eks. udgifter til psykolog, medicin, fysioterapeut, eller psykoterapeut kan du også få erstattet.